નરેન્દ્ર મોદી વિપક્ષના નિશાના ઉપર છે. ભૂતકાળમાં ઇન્દિરા ગાંધીને હરાવવા અને હટાવવા માટે વિપક્ષોએ મહાજોડાણ કર્યાં હતાં. ૧૯૬૯માં કોંગ્રેસના મહાભંગાણ પછી જમણેરી સામ્યવાદી પક્ષ સિવાય લગભગ તમામ પક્ષો ભેગા થયા હતા. ઇતિહાસનું આ પ્રકરણ અત્યારે યાદ રાખવું જરૂરી છે. ભંગાણ પછી ઇન્દિરા ગાંધીએ આર્થિક નીતિને ડાબેરી ઝોક આપ્યો. બેન્કોનું રાષ્ટ્રીયકરણ, પૂર્વ રાજવીઓનાં સાલિયાણાં નાબૂદ કર્યાં. ગરીબી હટાવવાનું વચન આપ્યું. ચૂંટણીપ્રચારમાં જાત-પાત ભૂલીને હાથ ઉપર મહોર લગાવવાનું આહ્વાન કર્યું. વોહ કહતે હૈં ઇન્દિરા હટાઓ. ઇન્દિરાજી કહતી હૈં ગરીબી હટાઓ – આ સૂત્ર કારગત નીવડ્યું.